Meisie en vrou vas wat baba ontvoer | Netwerk24
Polisielede naby Ceres met drank betrap
Die stasiebevelvoerder van die polisie se kantoor in Prins Alfred Hamlet naby Ceres en 'n kollega is ingevolge die Rampbestuurswet beboet nadat hulle met 18 blikkies bier betrap is.
Meisie en vrou vas wat baba ontvoer
Deur Kaveel Singh, News24 23 Mei 2020 10:33
Die polisie in KwaZulu-Natal het 'n tienermeisie en 'n jong vrou in hegtenis geneem nadat hulle glo 'n baba in Umzimkhulu ontvoer het.
Die vier dae oue baba is glo deur die tienermeisie (17) en jong vrou (20) gevat wat vir die ma 'n saamrygeleentheid van die hospitaal aangebied het.
Kapt. Nqobile Gwala, polisiewoordvoerder, sê die tienermeisie en jong vrou het die ma Maandag bevriend nadat sy ná die geboorte van haar babaseun ontslaan is.
"Terwyl sy in die hospitaal was, is sy deur twee vroue genader wat voorgegee het dat hulle 'n familielid in die kraamafdeling besoek het. Hulle het aangebied om saam met haar by die hospitaal te vertrek, omdat hulle ook na die Umzimkhulu-sakekern sou gaan. In die dorp het die twee die baba gehou terwyl die ma badkamer toe gegaan het," sê Gwala.
"Toe die ma terugkeer, was die vroue met haar baba weg. Sy het die voorval by die Umzimkhulu-polisie aangemeld en 'n saak van ontvoering is geopen."
Gwala sê die vroue is twee dae later in hegtenis geneem.
" 'n Intensiewe ondersoek het die span ondersoekbeamptes na Mfulamhle gelei, waar die twee vroue en baba gevind is. Die verdagtes is onmiddellik gearresteer," sê Gwala.
Die twee verdagtes het Donderdag in die hof verskyn. Die 17-jarige is in haar ouers se sorg vrygelaat.